Davlat ishtirokidagi korxonalarning kuzatuv kengashiga nomzodlarni shakllantirish tartibini takomillashtirish chora-tadbirlari toʻgʻrisida
(resolution, 2025-11-10)

Vazirlar Mahkamasining “2021 — 2025-yillarda davlat ishtirokidagi korxonalarni boshqarish va isloh qilish strategiyasini tasdiqlash toʻgʻrisida” 2021-yil 29-martdagi 166-son qarori ijrosini taʼminlash, davlat ishtirokidagi korxonalar kuzatuv kengashi aʼzoligiga nomzodlarni shakllantirish tartibini takomillashtirish va shaffofligini taʼminlash maqsadida Vazirlar Mahkamasi qaror qiladi: 1. Quyidagilar: Davlat aktivlarini boshqarish agentligi (keyingi oʻrinlarda — Agentlik) tomonidan ustav fondida (ustav kapitalida) davlat ulushi miqdori ellik foizdan ortiq boʻlgan xoʻjalik jamiyatlari yoxud ustav fondidagi (ustav kapitalidagi) davlat ulushi miqdori xoʻjalik jamiyatining boshqa har bir aksiyadori (ishtirokchisi) ulushiga nisbatan koʻp boʻlgan xoʻjalik jamiyatlari, shuningdek davlat unitar korxonalari (keyingi oʻrinlarda — davlat ishtirokidagi korxonalar) kuzatuv kengashiga nomzodlarni jalb qilish jarayonini boshqarish, xususan, kuzatuv kengashi tarkibi hamda ularda yuz bergan oʻzgarishlarni markazlashgan holda yoritib borilishini taʼminlovchi www.cns.davaktiv.uz maxsus veb-portali yaratilganligi; Vazirlar Mahkamasining “2021 — 2025-yillarda davlat ishtirokidagi korxonalarni boshqarish va isloh qilish strategiyasini tasdiqlash toʻgʻrisida” 2021-yil 29-martdagi 166-son qarorida kuzatuv kengashi tarkibi aʼzoligiga nomzodlarni tarmoqqa oid bilim, boshqaruv tajribasi, moliyaviy, korporativ boshqaruv, strategik rejalashtirish hamda boshqa malakalar kabi mezonlar asosida tanlab olish amaliyotini bosqichma-bosqich joriy etish hamda ularga toʻlanadigan haq miqdori korporativ boshqaruv tizimini baholash natijalari asosida aniqlanishi belgilanganligi maʼlumot uchun qabul qilinsin. 2. Quyidagilarni nazarda tutuvchi Davlat ishtirokidagi korxonalarning kuzatuv kengashi tarkibiga davlat ulushi boʻyicha nomzodlarni tanlab olish tartibi toʻgʻrisidagi nizom 1-ilovaga muvofiq tasdiqlansin: davlat ishtirokidagi korxonalarning kuzatuv kengashi tarkibiga nomzodlarga qoʻyiladigan talablar, nomzodlarni saralash bosqichlari va tartibi; nomzodlarni tanlab olish komissiyasining asosiy vazifalari, huquq va majburiyatlari; nomzodlarni belgilangan mezonlar asosida baholashdan oʻtkazish, saralash jarayonini markazlashgan holda boshqarish va raqamlashtirish tartibi. 3. Davlat nomidan mulkdor (muassis, aksiyador, ishtirokchi) funksiyalarini bajaruvchi vazirlik va idoralar davlat ishtirokidagi korxonalarning kuzatuv kengashi tarkibiga davlat ulushi boʻyicha nomzodlarni taklif etishda mazkur qaror talablariga qatʼiy rioya qilinishini taʼminlasin. 4. Shunday tartib belgilansinki, unga muvofiq: 2023-yil 1-yanvardan boshlab davlat ishtirokidagi korxonalar tomonidan ularning boshqaruv va nazorat organlarining amaldagi tarkibidagi oʻzgarishlar, mavjud boʻsh oʻrinlar toʻgʻrisidagi maʼlumotlarni ushbu oʻzgarishlar sodir boʻlgan sanadan ikki ish kuni ichida majburiy tartibda www.cns.davaktiv.uz maxsus portaliga joylashtirib boriladi; davlat ishtirokidagi korxonalarning boshqaruv va nazorat organlarining amaldagi tarkibidagi oʻzgarishlar, ulardagi mavjud boʻsh oʻrinlar toʻgʻrisidagi maʼlumotlarni maxsus portalga joylashtirmagan korxonalarning ijro etuvchi organi hamda kuzatuv kengashi aʼzolarini ragʻbatlantirishga yoʻl qoʻyilmaydi. 5. Agentlik Axborot texnologiyalari va kommunikatsiyalarini rivojlantirish vazirligi: Bandlik va mehnat munosabatlari vazirligi, Davlat soliq qoʻmitasi hamda Iqtisodiy taraqqiyot va kambagʻallikni qisqartirish vazirligi huzuridagi Biznes va tadbirkorlik oliy maktabi bilan birgalikda 2023-yil 1-yanvarga qadar davlat ishtirokidagi korxonalarning boshqaruv organlari aʼzolari toʻgʻrisidagi maʼlumotlar almashinuvini yoʻlga qoʻyish uchun tegishli axborot tizimlarining oʻzaro avtomatik tarzda integratsiya qilinishini; manfaatdor vazirlik, idoralar bilan birgalikda www.cns.davaktiv.uz maxsus veb-portalini uning amaliyotda ishlash natijalaridan kelib chiqib, doimiy takomillashtirib borish choralari koʻrilishini taʼminlasin. 6. Qoraqalpogʻiston Respublikasi Vazirlar Kengashi, viloyatlar va Toshkent shahar hokimliklari, tegishli vazirlik va idoralar Agentlik bilan birgalikda: oʻzlari davlat nomidan mulkdor (muassis, aksiyador, ishtirokchi) boʻlgan davlat ishtirokidagi korxonalar boshqaruv va nazorat organlarining amaldagi tarkibi toʻgʻrisidagi maʼlumotlarni bir oy muddatda www.cns.davaktiv.uz maxsus portaliga joylashtirilishini; oʻzlari qabul qilgan normativ-huquqiy hujjatlarni ikki oy muddatda ushbu qaror talablariga muvofiqlashtirilishini taʼminlasin. 8. Ushbu qarorga 1-ilova 2023-yil 1-yanvardan eʼtiboran kuchga kiradi. 9. Oʻzbekiston Respublikasi Hukumatining 2-ilovaga muvofiq ayrim qarorlari oʻz kuchini yoʻqotgan deb hisoblansin. 10. Mazkur qarorning bajarilishini nazorat qilish Oʻzbekiston Respublikasi Bosh vazirining moliya-iqtisodiyot va kambagʻallikni qisqartirish masalalari boʻyicha oʻrinbosari — iqtisodiy taraqqiyot va kambagʻallikni qisqartirish vaziri J.A. Qoʻchqorov va Oʻzbekiston Respublikasi Davlat aktivlarini boshqarish agentligi direktori A.J. Ortiqov zimmasiga yuklansin. 1. Ushbu Nizom davlat ishtirokidagi korxonalarning kuzatuv kengashi tarkibiga davlat ulushi boʻyicha nomzodlarni tanlab olish tartibini belgilaydi. Ushbu Nizom talablari davlat nomidan mulkdor (muassis, aksiyador, ishtirokchi) huquqi va funksiyalari mahalliy ijroiya hokimiyati organlari tomonidan amalga oshirilayotgan korxonalarga, shuningdek, davlat ulushi ishonchli boshqaruvga berilgan korxonalarning Kuzatuv kengashi tarkibiga ishonchli boshqaruvchining vakillarini kiritishga nisbatan tatbiq etilmaydi. 2. Ushbu Nizomda quyidagi asosiy tushunchalardan foydalaniladi: davlat ishtirokidagi korxonalar (keyingi oʻrinlarda — korxona) — ustav fondidagi (ustav kapitalidagi) davlat ulushi miqdori ellik foizdan ortiq boʻlgan xoʻjalik jamiyati yoxud ustav fondidagi (ustav kapitalidagi) davlat ulushi miqdori xoʻjalik jamiyatining boshqa har bir aksiyadori (ishtirokchisi) ulushiga nisbatan koʻp boʻlgan xoʻjalik jamiyati; vakolatli davlat organi — korxonalarda davlat nomidan mulkdor (muassis, aksiyador, ishtirokchi) huquqi va funksiyalarini amalga oshiruvchi vazirlik va idoralar; kuzatuv kengashi — korxonaning faoliyatiga umumiy rahbarlikni va zimmasiga qonunchilik hujjatlari hamda korxona ustavi, ichki meʼyoriy hujjatlari bilan yuklatilgan vazifalarni amalga oshiradigan boshqaruv organi; maxsus veb-portal — Davlat aktivlarini boshqarish agentligining korxonalarning boshqaruv va nazorat organlari aʼzolari roʻyxatini yuritish, ular tarkibidagi oʻzgarishlar monitoringini olib borish va boʻsh oʻrinlar toʻgʻrisidagi maʼlumotlarni joylashtirish uchun moʻljallangan www.cns.davaktiv.uz veb-portali; nomzodlarni tanlab olish — mazkur nizomda belgilangan tartibga muvofiq va mezonlar asosida eng maqbul nomzodlarni tanlab olish tizimi; nomzodlarni tanlab olish komissiyasi (keyingi oʻrinlarda — komissiya) — davlat ishtirokidagi korxonalarning kuzatuv kengashi aʼzoligiga davlat ulushi boʻyicha nomzodlarni saralash va tanlab olish uchun tegishincha Davlat aktivlarini boshqarish agentligi, maxsus vakolatli davlat organlari va mahalliy ijro etuvchi hokimiyat organlari tomonidan tuzilgan komissiya; kuzatuv kengashining aʼzosi — korxonaning kuzatuv kengashi tarkibiga aksiyadorlar (ishtirokchilar) umumiy yigʻilishi yoki yagona aksiyador (ishtirokchi), mulkdor (muassis) qarori bilan muayyan muddatga tayinlangan (saylangan) shaxs; mustaqil aʼzo — qonunchilik hujjatlarida mustaqil aʼzo deb eʼtirof etish uchun belgilangan talablarga muvofiq boʻlgan kuzatuv kengashi aʼzosi; nomzodlar boʻyicha maʼlumotlar bazasi — korxonalarning amaldagi kuzatuv kengashi aʼzolari, shu jumladan mustaqil aʼzolari, maxsus veb-portal maʼlumotlari va nomzodlarni izlab topishga ixtisoslashgan tashkilotlar tomonidan taqdim etilgan nomzodlar roʻyxati, shuningdek ularning mehnat faoliyati va ish tajribasi toʻgʻrisidagi qisqacha maʼlumotlar (rezyume) jamlanmasi. 3. Kuzatuv kengashi tarkibiga nomzodlarni saralash va tanlab olish komissiya tomonidan kuzatuv kengashining amaldagi tarkibini qayta koʻrib chiqish, kuzatuv kengashi aʼzolarining vakolatini muddatidan oldin tugatish natijasida yuzaga keladigan mavjud boʻsh oʻrinlariga aʼzo tayinlash (saylash) uchun amalga oshiriladi. Korxona ustav kapitali (fondi)da davlat ulushining oʻzgarishi (oshishi, kamayishi, vujudga kelishi), amaldagi aʼzolarning kuzatuv kengashi tarkibidan chiqish toʻgʻrisidagi arizasi, korporativ boshqaruv tizimini baholash natijalari, shuningdek mulkdorning (muassis, aksiyador, ishtirokchi) xohishi (taklifi)ga koʻra amaldagi kuzatuv kengashi aʼzolari tarkibini oʻzgartirish tashabbusi bilan chiqilishiga asos boʻlishi mumkin. 4. Korxonaning taʼsis hujjatlarida kuzatuv kengashi aʼzolari uchun gender tenglik nazarda tutilgan boʻlsa, nomzodlarni tanlab olish ayol va erkak nomzodlar uchun alohida amalga oshirilishi mumkin. 5. Nomzodlarni tanlab olish quyidagi tamoyillar asosida amalga oshiriladi: shaffoflik — ommaviy axborot vositalarida, maxsus veb-portalda, shuningdek qonunchilik hujjatlari bilan taqiqlanmagan boshqa manbalarda tegishli eʼlonlar, boʻsh oʻrinlar, tanlab olish tartibi, mezonlari va natijalariga oid maʼlumotlarni chop etish; tenglik — tanlab olishda jarayonida ishtirok etadigan barcha nomzodlarga bir xil shart-sharoitlar yaratish; raqobat — tanlab olish jarayoni ochiq va toʻgʻri raqobatga asoslangan boʻlishi; mustaqillik — tanlab olish jarayoni har qanday siyosiy va maʼmuriy aralashuv yoki boshqa tashqi taʼsirlardan holi va mustaqil amalga oshirilishi. 6. Kuzatuv kengashi aʼzoligiga nomzodlar zimmasiga quyidagi fidutsiar majburiyatlarni oladi: jonkuyarlikni namoyon qilish majburiyati — kuzatuv kengashi aʼzosi sifatida vijdonan va jonkuyarlik asosida harakat qilish; sodiqlikni namoyon qilish va manfaatlar toʻqnashuviga yoʻl qoʻymaslik majburiyati — kuzatuv kengashi aʼzosi sifatida birinchi navbatda korxona manfaatlaridan kelib chiqib harakat qilish; lozim darajada koʻzdan kechirishlikni namoyon qilish majburiyati — kuzatuv kengashi aʼzolaridan korxonaga nisbatan qaror qabul qilishda ehtiyotkorlik bilan yondashish; mustaqil mulohazadan foydalanish majburiyati — kuzatuv kengashi aʼzosidan qarorlarni mustaqil, shaxsiy va boshqa manfaatlarni inobatga olmagan holda qabul qilish. 7. Quyidagi shaxslar kuzatuv kengashi aʼzoligiga davlat ulushi boʻyicha nomzod boʻla olmaydi: moliya, iqtisodiyot va huquq yoki boshqa sohalarda oliy maʼlumotga ega boʻlmagan; kamida 2 yillik ish tajribasiga ega boʻlmagan; korxona boshqaruvi aʼzolari va direktori yoki ularning funksiyalarini amalga oshirayotgan shaxslar, korxonada yoki uning shuʼba va tobe xoʻjalik jamiyatlarida mehnat shartnomasi (kontrakt) boʻyicha ishlayotgan shaxslar; iqtisodiy jinoyatlar yoki boshqaruv tartibiga qarshi jinoyatlar uchun sudlanganligi mavjud hamda sud qarorlariga asosan mansab lavozimlarini egallashi cheklangan, shuningdek korrupsiyaga oid jinoyatlarni sodir etishda aybdor deb topilgan shaxslar; davlat boshqaruvi organlarining korxonaga nisbatan tartibga soluvchi yoki nazorat (shu jumladan, litsenziyalash organlari va moliya-xoʻjalik faoliyatini tekshiruvchi organlar) funksiyasini amalga oshiruvchi xodimlari; qonunchilik hujjatlarida kuzatuv kengashi aʼzosi sifatida faoliyat olib borishi taqiqlangan shaxslar; korporativ boshqaruvchi malaka attestatiga ega boʻlmagan shaxslar, qonunchilik hujjatlariga binoan korporativ boshqaruvchi malaka attestatini olish talab etilmaydigan shaxslar bundan mustasno; besh va undan ortiq kuzatuv kengashlarida aʼzo boʻlgan shaxslar, qonunchilik hujjatlarida nazarda tutilgan hollar bundan mustasno; soʻnggi uch yil ichida korxonaga va (yoki) korxonaning affillangan shaxslariga auditorlik xizmatlarini koʻrsatgan auditorlik tashkilotining xodimi. 8. Korxona faoliyati yoʻnalishidan kelib chiqib, komissiya tomonidan nomzodlarga qoʻshimcha talablar belgilanishi mumkin. 9. Kuzatuv kengashining mustaqil aʼzoligi uchun nomzodlar qonunchilik hujjatlarida belgilangan tartibda tanlov asosida saralab olinadi. Bunda, korxona ustavida mustaqil aʼzo nomzodini koʻrsatish aksiyador (ishtirokchi) tomonidan amalga oshirilishi belgilangan boʻlsa, ularni tanlab olish ushbu nizom asosida amalga oshiriladi. 10. Korxonaning kuzatuv kengashi tarkibiga saylangan shaxslar cheklanmagan tarzda qayta saylanishi mumkin, Oʻzbekiston Respublikasining qonunlarida belgilangan hollar bundan mustasno. 11. Nomzodlar tomonidan ariza va maʼlumotlar maxsus veb-portalga elektron raqamli imzo (ERI) bilan yoki identifikatsiya qilish imkonini beruvchi boshqa vositalar orqali tasdiqlangan holda joylashtiriladi. 12. Nomzodlar tomonidan toʻldirilgan arizada keltirilgan yoki taqdim etilgan hujjatlar va materiallarda mavjud boʻlgan maʼlumotlarning haqiqiy emasligi, ishonchli emasligi va notoʻgʻriligi (yolgʻonligi) aniqlansa, ushbu nomzod tanlovdan yoki kuzatuv kengashi tarkibidan (agar tarkibga saylangandan soʻng aniqlansa) belgilangan tartibda chetlatiladi. 13. Nomzodlarni tanlab olish jarayoni korxonalarda kuzatuv kengashi aʼzosi sifatida faoliyat olib borish istagida boʻlgan har qanday shaxslar uchun ochiqdir. 14. Jinsi, tili, millati, fuqaroligi va ijtimoiy kelib chiqishidan qatʼiy nazar tanlab olishda ishtirok etish huquqiga ega, mazkur Nizomning 7-bandida nazarda tutilgan belgilangan shaxslar bundan mustasno. 15. Davlat ishtirokidagi korxonalarning kuzatuv kengashi tarkibiga davlat ulushi boʻyicha nomzodlarni tanlab olish tartibi ushbu Nizomga 1-ilovada keltirilgan sxemaga muvofiq amalga oshiriladi. 16. Korxonalar maxsus veb-portalga kuzatuv kengashi aʼzolari tarkibida oʻzgarishlar toʻgʻrisidagi maʼlumotlarni ushbu oʻzgarishlar sodir boʻlgan kundan boshlab 2 ish kuni ichida joylashtirishi shart. Oʻzgarishlar sodir boʻlgan sana deb kuzatuv kengashi tarkibini tasdiqlash va (yoki) ularning tarkibiga oʻzgartirishlar kiritish toʻgʻrisida aksiyadorlar (ishtirokchilar) umumiy yigʻilishi yoki mulkdor (muassis) qarori qabul qilingan sana hisoblanadi. 17. Korxonalar komissiyaning yoki vakolatli davlat organining talabiga asosan korxona faoliyati bilan yoki boshqaruv organi aʼzolari tarkibi bilan bogʻliq qoʻshimcha maʼlumotlarni oshkor etishi shart, qonunchilik hujjatlarida oshkor etilishi taqiqlangan maʼlumotlar bundan mustasno. 18. Komissiya maxsus veb-portal maʼlumotlari asosida davlat ishtirokidagi korxonalar kuzatuv kengashi tarkibidagi mavjud boʻsh aʼzolik oʻrinlari, shuningdek kuzatuv kengashining amaldagi aʼzolari vakolatlarini muddatidan oldin tugatish oqibatida yuzaga keladigan boʻsh aʼzolik oʻrinlari roʻyxatini shakllantiradi, shuningdek korxona va (yoki) vakolatli davlat organi bilan birgalikda nomzodlarga qoʻyiladigan talablarni, nomzodlarni izlash usullarini belgilagan holda ushbu roʻyxatni tasdiqlaydi. Bunda, boʻsh aʼzolik oʻrinlari roʻyxati quyidagi muddatlarda shakllantiriladi va tasdiqlanadi: davlat ishtirokidagi korxonalarda yuzaga kelgan boʻsh aʼzolik oʻrinlari roʻyxati — 10 ish kunida; kuzatuv kengashining amaldagi aʼzolarining vakolatlarini muddatidan oldin tugatish oqibatida yuzaga kelgan boʻsh aʼzolik oʻrinlari roʻyxati — amaldagi tarkibni oʻzgartirish zarurati yuzaga kelganda, 10 ish kunida va/yoki har yili 1-sentabrga qadar. 19. Komissiya tasdiqlangan boʻsh aʼzolik oʻrinlari roʻyxatini 2 ish kuni ichida maxsus veb-portalga joylashtiradi. 20. Komissiya 30 kun davomida nomzodlarni izlash choralarini koʻradi, bunda nomzodlarni izlash maxsus veb-portal orqali eʼlonlar berish yoki maxsus veb-portalda koʻrsatgan holda nomzodlarni izlab topishga ixtisoslashgan konsalting va (yoki) yuqori malakali mutaxassislarni va rahbar kadrlarni qidirish va yollash bilan shugʻullanuvchi maxsus “xedxanter” tashkilotlarini jalb etish orqali amalga oshiriladi. 21. Komissiya tomonidan nomzodlarni tanlab olish “xedxanter” tashkilotlarini jalb etish orqali amalga oshirilishi belgilanganda, tanlab olish tartibi va muddatlari vakolatli davlat organi va (yoki) korxona hamda “xedxanter” tashkiloti oʻrtasida tuziladigan kelishuvga muvofiq belgilanadi. 22. Komissiya tomonidan nomzodlarni izlash jarayonlari yakunlanganidan soʻng 5 kun ichida nomzodlar tomonidan ushbu Nizomga 2-ilovaga muvofiq mezonlar asosida maxsus veb-portalga joylashtirilgan maʼlumotlar (hujjatlar) jamlanadi. 23. Baholash natijalariga koʻra komissiya 5 kun ichida boʻsh aʼzolik oʻrni uchun eng yuqori ball toʻplagan nomzodlarning qisqa roʻyxatini (short list) tuzadi. Tuzilgan qisqa roʻyxat (short list)da har bir boʻsh aʼzolik oʻrniga koʻrsatiladigan nomzodlar soni 3 nafardan oshmasligi lozim. 24. Komissiya tomonidan, zaruratga qarab, 3 ish kuni ichida nomzodlar bilan suhbat oʻtkaziladi, bunda suhbat tomonlar kelishuviga koʻra axborot texnologiyalaridan foydalangan holda onlayn videkonferensiya rejimida oʻtkazilishi mumkin. Nomzod muqaddam davlat ulushi boʻyicha korxonalar kuzatuv kengashi tarkibiga taklif etilmagan yoki u bilan suhbat oʻtkazilmagan boʻlsa, ushbu nomzod bilan suhbat oʻtkazilishi majburiy hisoblanadi. Nomzod suhbatdan oʻtishdan bosh tortsa yoki suhbatga uzrsiz sabablarga koʻra kelmasa, u tanlovning keyingi bosqichlarida ishtirok eta olmaydi. Suhbat natijalaridan kelib chiqib, eng yuqori ball toʻplagan nomzodlarning qisqa roʻyxati (short list)ga tegishli oʻzgartirishlar kiritilishi mumkin. 25. Eng yuqori ball toʻplagan nomzodlarning qisqa roʻyxati (short list) shakllantirilganidan soʻng, komissiya 5 kun ichida korxona kuzatuv kengashining har bir aʼzolik oʻrniga eng munosib bitta nomzodni tanlash toʻgʻrisida qaror qabul qiladi va vakolatli davlat organiga kiritadi. Bunda, eng yuqori ball toʻplagan nomzodlarning qisqa roʻyxati (short list)ga kiritilgan qolgan nomzodlar zaxira nomzodlar sifatida belgilanib, keyinchalik zarurat yuzaga kelganda korxona kuzatuv kengashi tarkibiga kiritish uchun vakolatli davlat organiga taklif etilishi mumkin. 26. Vakolatli davlat organi 2 kun ichida komissiya qarori bilan tanlangan nomzodlar boʻyicha takliflarni qonunchilik hujjatlarida belgilangan tartibda saylash (tasdiqlash) toʻgʻrisida qaror qabul qilish uchun korxonalarga yuboradi. Tijorat banklarining kengashlari tarkibi aʼzoligiga taklif etilayotgan nomzodlar qonunchilik hujjatlari talablariga muvofiq belgilangan tartibda Markaziy bank bilan kelishilishi shart. 27. Korxona vakolatli davlat organidan nomzodlar boʻyicha takliflarni qabul qilganidan soʻng, korxona ustavida belgilangan muddatda ushbu nomzodlarni kuzatuv kengashi tarkibiga saylash (tayinlash) boʻyicha korporativ qarorlar qabul qilinishini tashkil etadi. 28. Komissiyaga belgilangan muddatda kamida 2 ta nomzoddan takliflar kelib tushmagan taqdirda komissiya bu toʻgʻrisida vakolatli davlat organini 2 ish kuni ichida xabardor qilishi shart. Ushbu holatda komissiya nomzodlar ushbu Nizom talablariga asosan saralab olinguniga qadar mavjud nomzodlar zaxirasidan yoki Iqtisodiy taraqqiyot va kambagʻallikni qisqartirish vazirligi huzuridagi Biznes va tadbirkorlik oliy maktabi tomonidan yuritiladigan reyestridan korporativ boshqaruvchi malaka attestatiga ega nomzodlar reyestridan maʼqul keladigan nomzodlarni tanlab olishi mumkin. Korxonalar kuzatuv kengashi tarkibida boʻsh aʼzolik oʻrinlarining yuzaga kelishi natijasida kuzatuv kengashi majlislarida kvorum yigʻilmasa, shuningdek korxona faoliyati uchun zarur hamda kechiktirib boʻlmaydigan qarorlarni, shu jumladan Oʻzbekiston Respublikasi Prezidenti va Vazirlar Mahkamasi topshiriqlari ijrosini tashkil etish bilan bogʻliq qarorlarni qabul qilish zaruriyati yuzaga kelgan taqdirda, komissiya tomonidan tegishli nomzod saralab olingunga qadar kuzatuv kengashi tarkibiga vakolatli davlat organi tomonidan Davlat aktivlarini boshqarish agentligi bilan kelishgan holda nomzod kiritilishiga, istisno tariqasida yoʻl qoʻyiladi. 29. Korxonaning kuzatuv kengashi aʼzoligi uchun ushbu Nizomda belgilangan tartibda oʻtkazilgan tanlovlar natijasida eng yuqori ball toʻplagan nomzodlar qisqa roʻyxat (short list)ga kiritilib, zaxira nomzod sifatida belgilangan shaxs ushbu korxonaning kuzatuv kengashi tarkibiga vakolatli davlat organi tomonidan qayta tanlov oʻtkazmagan holda taklif etilishi mumkin. Bunda, vakolatli organ tomonidan nomzodning ushbu Nizomning 7-bandida belgilangan talablarga muvofiqligi qayta oʻrganilishi shart. 30. Kuzatuv kengashi tarkibiga saylangan aʼzolar toʻgʻrisidagi maxsus veb-portalda oshkor qilinadigan maʼlumotlarga aʼzolar toʻgʻrisidagi maʼlumot, shu jumladan uning maʼlumoti va ish tajribasi, shuningdek tayinlash jarayonining qisqacha tavsifi kiritilishi kerak. 31. Davlat ulushi 50 foizdan kam boʻlgan korxonalarning kuzatuv kengashi tarkibiga nomzodlarni saralash ham ushbu Nizom talablari asosida amalga oshirilishi mumkin. 32. Korxonalarning kuzatuv kengashi tarkibiga nomzodlarni tanlab olish komissiya tomonidan amalga oshiriladi. 33. Komissiya aʼzolarining soni va shaxsiy tarkibi tegishincha Davlat aktivlarini boshqarish agentligi, maxsus vakolatli davlat organlari va mahalliy ijro etuvchi hokimiyat organlari tomonidan tasdiqlanadi. Bunda komissiya tarkibiga tegishincha Davlat aktivlarini boshqarish agentligi, maxsus vakolatli davlat organlari va mahalliy ijro etuvchi hokimiyat organlarining tegishli tarkibiy boʻlinma rahbarlari hamda vakolatli davlat organining vakili kiritiladi, shuningdek komissiya faoliyatiga xalqaro moliya institutlari ekspertlari, konsalting kompaniyalari ilmiy xodimlari va ekspertlari, shuningdek korxonalarning faoliyat yoʻnalishidan kelib chiqib, soha mutaxassislari jalb qilinishi mumkin. Komissiya aʼzolari soni yetti nafardan oshmagan holda toq tarkibda boʻlishi lozim. Komissiyaga tegishincha Davlat aktivlarini boshqarish agentligi, maxsus vakolatli davlat organlari va mahalliy ijro etuvchi hokimiyat organlari rahbari yoki ularning koʻrsatmasiga asosan rahbar oʻrinbosarlaridan biri raislik qiladi, rahbar oʻrinbosari boʻlmaganda esa, uning vazifalarini bajaruvchi shaxs komissiya raisi vazifasini bajaradi. Komissiya kotibi komissiya majlislari oʻtkazilishini hamda uning ishini tashkil etilishini taʼminlaydi. Komissiya kotibi sifatida tegishincha Davlat aktivlarini boshqarish agentligi, maxsus vakolatli davlat organlari va mahalliy ijro etuvchi hokimiyat organlarining korxonalarning boshqaruv organlariga nomzodlarni shakllantirish bilan shugʻullanuvchi tarkibiy boʻlinmasi rahbari yoki mazkur vazifa yuklatilgan shaxs tayinlanadi. 34. Komissiya majlisini oʻtkazish uchun kvorum uning jami aʼzolarining yetmish besh foizidan kam boʻlmasligi kerak. Komissiya qarorlari ishtirok etayotgan aʼzolarning koʻpchilik ovozi bilan qabul qilinadi, qaror qabul qilinayotganda komissiya aʼzolarining ovozlari soni teng boʻlgan holatlarda komissiya raisining ovozi hal qiluvchi hisoblanadi. 35. Komissiya tarkibiga kiritiladigan shaxslar kuzatuv kengashiga nomzodlarni tanlab olishni oʻtkazish vaqtida shaffoflik, tenglik, raqobat, mustaqillik tamoyillariga qatʼiy rioya etishlari lozim. 36. Komissiya qarorlari majlis oʻtkazilganidan soʻng 5 ish kuni davomida komissiyaning majlisda ishtirok etgan aʼzolari tomonidan imzolanadigan bayonnoma bilan rasmiylashtiriladi. 37. Komissiya qarorlari maxsus veb-portalda, shuningdek nomzodlarni tanlab olish oʻtkazilishi toʻgʻrisida eʼlon berilgan ommaviy axborot vositalarida bayonnoma imzolangan sanadan 2 ish kuni ichida chop etilishi lozim. 38. Har yili komissiya mazkur Nizom talablari bajarilishini oʻrganadi va oʻrganish natijalariga koʻra yillik hisobot tuzadi hamda maxsus veb-portalda va (yoki) vakolatli davlat organining rasmiy veb-saytida chop etadi. Hisobotda komissiya tomonidan oʻtkazilgan majlislar va qabul qilingan qarorlar, kuzatuv kengashi tarkibiga nomzodlar jalb qilingan korxonalar va nomzodlar statistikasi aks ettiriladi. 39. Quyidagilar komissiyasining asosiy vazifalari hisoblanadi: kuzatuv kengashining amaldagi aʼzolari tarkibini qayta koʻrib chiqish, ularning vakolatlarini muddatidan oldin tugatish hamda oʻrniga boshqa nomzodlarni jalb etish boʻyicha takliflar ishlab chiqish; mavjud boʻsh oʻrinlarga nomzodlarni jalb etish boʻyicha takliflar ishlab chiqish; kuzatuv kengashi aʼzolari tarkibi qayta koʻrib chiqiladigan korxonalar hamda ularning kuzatuv kengashi aʼzolik oʻrinlari roʻyxatini shakllantirish; boʻsh aʼzolik oʻrinlariga jalb etiladigan nomzodlarga qoʻyiladigan talablarni belgilash; nomzodlarni izlash, izlash usullarini belgilash, nomzodlarni tanlov asosida belgilangan mezonlarga muvofiq baholashdan oʻtkazish, eng maqbul nomzodlar roʻyxatini shakllantirish. Davlat aktivlarini boshqarish agentligi Hayʼati tomonidan komissiyaga tanlov bilan bogʻliq qoʻshimcha vazifalar yuklatilishi mumkin. 40. Oʻziga yuklatilgan vazifalarni bajarishda komissiya quyidagi huquqlarga ega: korxonalar, vakolatli davlat organi hamda boshqa davlat tashkilotlaridan, shuningdek kuzatuv kengashi aʼzolari yoki aʼzolikka talabgor nomzodlar toʻgʻrisida tanlab olish jarayonida zarur boʻlgan maʼlumot va hujjatlarni soʻrab olish; korxonalar faoliyati xususiyatlaridan kelib chiqqan holda nomzodlarga qoʻshimcha talablarni belgilash; nomzodlarni tanlab olishning shartlari va usullarini hamda muddatlarini belgilash; nomzodlarni tanlab olish natijalarini tasdiqlash; nomzodlarni tanlab olishda mustaqil qaror qabul qilish; zaruratga koʻra, moliyaviy maslahatchi-konsultantlar, ekspertlar va boshqa soha mutaxassislarini, davlat boshqaruvi organlari, mahalliy ijro hokimiyati organlari, tarmoq birlashmalari, korxonalarning ijro etuvchi organlari vakillarini komissiya faoliyatiga jalb etish. 41. Komissiya: korxonalar kuzatuv kengashi tarkibini malakali mutaxassislar bilan toʻldirish boʻyicha vakolatli davlat organining qaror va topshiriqlarini bajarishga; komissiya majlislarida qabul qilingan qarorlarning oʻz vaqtida bajarilishi ustidan nazoratni amalga oshirishga majbur. 42. Nomzodlarni tanlab olish jarayonlarini markazlashgan holda boshqarish, shaffofligi va ochiqligini taʼminlash maqsadida korxonalar kuzatuv kengashi toʻgʻrisidagi maʼlumotlar, shuningdek ularning tarkibidagi boʻsh oʻrinlar, eʼlon qilingan tanlovlar va ularning natijalari hamda korxonalar faoliyati boʻyicha boshqa maʼlumotlar Davlat aktivlarini boshqarish agentligining maxsus veb-portalda eʼlon qilib boriladi. 43. Maxsus veb-portalda quyidagi maʼlumotlar eʼlon qilishi lozim: korxonalar, shu jumladan kuzatuv kengashi faoliyatini tartibga soluvchi qonunchilik hujjatlari hamda mazkur Nizom; korxonalarning veb-saytlari va (yoki) ularga havolalar; kuzatuv kengashi va ijro organi aʼzolarining tarkibi, ulardagi mavjud boʻsh oʻrinlar; kuzatuv kengashi tarkibiga saylangan mustaqil aʼzolar reyestri; tanlov oʻtkaziladigan aʼzolik oʻrinlari roʻyxati; tanlov oʻtkazish vaqti va shartlari; tanlab olish jarayoni natijalari; oʻtkazilgan tanlab olish natijalari toʻgʻrisida vakolatli organ va komissiyaning yillik hisoboti. Komissiya talabiga koʻra korxonalar tomonidan boshqa qoʻshimcha maʼlumotlar oshkor etilishi mumkin. 44. Vakolatli davlat organi tanlab olish jarayonida ishtirok etayotgan barcha nomzodlar haqidagi maʼlumotlar bazasini shakllantirib boradi. 45. Komissiya nomzodlarni tanlab olish jarayonida maʼlumotlar bazasida mavjud axborotlardan foydalanadi. 46. Nomzodlar haqidagi maʼlumotlar bazasida yigʻilgan axborotlar sir saqlanadi va uchinchi shaxslarga oshkor etilmaydi. 47. Nomzodlar taqdim etgan maʼlumotlarining toʻliqligi va toʻgʻriligi uchun masʼul hisoblanadi. 48. Mazkur Nizom talablari bajarilishi ustidan nazorat vakolatli davlat organi tomonidan amalga oshiriladi. 49. Mazkur Nizom talablari buzilishida aybdor boʻlgan shaxslar belgilangan tartibda javobgar boʻladi. Bosqichlar Subyektlar Tadbirlar Bajarish muddatlari 1-bosqich Davlat ishtirokidagi korxona, vakolatli davlat organi, nomzodlarni tanlab olish komissiyasi Kuzatuv kengashida mavjud boʻlgan, shuningdek amaldagi tarkibni qayta koʻrib chiqish natijasida belgilanadigan boʻsh aʼzolik oʻrinlari roʻyxatini shakllantirish va nomzodlarga qoʻyiladigan malaka talablarini hamda nomzodlarni izlash usullarini belgilagan holda tasdiqlash Boʻsh aʼzolik oʻrni vujudga kelgan holatda 10 ish kuni ichida Amaldagi tarkibni oʻzgartirish zarurati vujudga kelganda — 10 ish kunida va/yoki har yili 1-sentabrga qadar 2-bosqich Nomzodlarni tanlab olish komissiyasi Tasdiqlangan boʻsh aʼzolik oʻrinlari roʻyxatini ushbu boʻsh oʻrinlar boʻyicha belgilangan talablar va mezonlar bilan birga maxsus veb-portalda chop etish Roʻyxat tasdiqlanganidan soʻng — 2 ish kuni ichida 3-bosqich Nomzodlarni tanlab olish komissiyasi roʻyxat boʻyicha boʻsh aʼzolik oʻrinlariga nomzodlarni izlash, bunda izlash quyidagi usullardan birini qoʻllagan holda amalga oshiriladi: Roʻyxat maxsus veb-portalda chop etilganidan soʻng — 30 kun davomida maxsus veb-portal orqali eʼlonlar berish; nomzodlarni izlab topishga ixtisoslashgan konsalting va (yoki) “xedxanter” tashkilotlarini jalb etish orqali Tegishli “xedxanter” tashkiloti bilan tuziladigan shartnomada koʻrsatilgan muddatda 4-bosqich Nomzodlarni tanlab olish komissiyasi Talabgor nomzodlar roʻyxatini tuzish va ularni belgilangan mezonlar asosida maxsus veb-portalga joylashtirilgan maʼlumotlar (hujjatlar)ni jamlash Nomzodlarni izlash jarayonlari yakunlanganidan soʻng 5 ish kuni ichida 5-bosqich Nomzodlarni tanlab olish komissiyasi Har bir aʼzolik oʻrni uchun 3 kishidan oshmaydigan eng yuqori ball toʻplagan nomzodlarning qisqa roʻyxati (short list)ni tuzish Baholash yakunlanganidan soʻng 5 ish kuni ichida 6-bosqich Nomzodlarni tanlab olish komissiyasi Zaruratga koʻra nomzodlar bilan suhbat oʻtkazish, bunda suhbat tomonlar kelishuviga koʻra axborot texnologiyalaridan foydalangan holda onlayn videokonferensiya rejimida oʻtkazilishi mumkin Eng yuqori ball toʻplagan nomzodlarning qisqa roʻyxati (short list) tuzilganidan soʻng 3 ish kuni ichida 7-bosqich Nomzodlarni tanlab olish komissiyasi Eng yuqori ball toʻplagan nomzodlarning qisqa roʻyxati (short list)dan kuzatuv kengashining har bir aʼzolik oʻrniga eng munosib bitta nomzodni tanlash toʻgʻrisida qaror qabul qilish va vakolatli davlat organiga kiritish Eng yuqori ball toʻplagan nomzodlarning qisqa roʻyxati (short list) tuzilganidan soʻng 5 ish kuni ichida 8-bosqich Vakolatli davlat organi Nomzodlar boʻyicha takliflarni qonunchilik hujjatlarida belgilangan tartibda saylash (tasdiqlash) toʻgʻrisida qaror qabul qilish uchun korxonalarga yuborish Nomzodlarni tanlab olish komissiyasi qarori qabul qilinganidan soʻng 2 ish kuni ichida 9-bosqich Davlat ishtirokidagi korxonalar Korxona vakolatli davlat organidan nomzodlar boʻyicha takliflarni qabul qilganidan soʻng, korxona ustavida belgilangan muddatda ushbu nomzodlarni kuzatuv kengashi tarkibiga saylash (tayinlash) boʻyicha korporativ qarorlar qabul qilinishini tashkil etish Nomzod taqdim etilgandan soʻng — qonunchilikda yoki davlat ishtirokidagi korxona ustavida belgilangan muddatda 10-bosqich Davlat ishtirokidagi korxonalar Kuzatuv kengashi tarkibiga saylangan nomzodlar roʻyxatini va ular toʻgʻrisidagi maʼlumotlarni maxsus veb-portalda eʼlon qilish Qaror qabul qilinganidan soʻng 2 ish kuni ichida (davlat ishtirokidagi korxona nomi koʻrsatiladi) (nomzodning FISH) T/r Baholash mezonlari Mezonga muvofiqlik ballari Nomzodning muvofiqlik ballari* I. KASBIY BILIM-KOʻNIKMALARI 1. Quyidagi sohalardan biri boʻyicha bakalavr darajasiga egaligi: moliya, iqtisodiyot va huquq yoki boshqa yoʻnalishlar 10 2. Oliy taʼlim muassasalarining, shu jumladan Davlat boshqaruvi akademiyasi, Bank-moliya akademiyasi, Soliq akademiyasining magistrlik darajasiga egaligi 10 3. Quyidagi sohalardan biri boʻyicha xorijiy oliy taʼlim muassasalarining magistrlik darajasiga egaligi: moliya, iqtisodiyot va huquq yoki boshqa sohalar 10 II. ISH TAJRIBASI 4. Korporativ boshqaruv, qimmatli qogʻozlar bozori, strategik rejalashtirish, xodimlarni boshqarish sohalari bilan bogʻliq maʼmuriy va boshqaruv kadrlari lavozimlarida davlat tashkilotlari, davlat ishtirokidagi korxonalar (5-bandda koʻrsatilgan lavozimni egallagan davri bundan mustasno) ish tajribasi bir yilgacha (shu jumladan bir yil toʻliq) 4 3 (uch) yilgacha (shu jumladan 3 yil toʻliq) 5 3 (uch) yildan 5 (besh) yilgacha (shu jumladan 5 yil toʻliq) 7 5 (besh) yildan ortiq 8 5. Rahbarlik lavozimlarida (rahbar, rahbar oʻrinbosari, menejer, supervayzer) kamida bir yil xorijiy davlatlarda ish tajribasi yoki korporativ boshqaruv, qimmatli qogʻozlar bozori, strategik rejalashtirish, kadrlar menejmenti, audit, soliqqa tortish, moliya va investitsiyalar, ishlab chiqarishni modernizatsiya qilish va innovatsion rivojlantirish, inqirozga qarshi boshqaruv ?ohalarida xorijiy yuristiksiyalardagi masalalarni hal qilish boʻyicha amaliy tajribaga egaligi bir yilgacha (shu jumladan bir yil toʻliq) 3 3 (uch) yilgacha (shu jumladan 3 yil toʻliq) 4 3 (uch) yildan 5 (besh) yilgacha (shu jumladan 5 yil toʻliq) 6 5 (besh) yildan ortiq 7 6. Boshqa tashkilotlardagi va xususiy kompaniyalardagi rahbarlik lavozimlarida (tashkilot rahbari, rahbar oʻrinbosari, bosh hisobchi, yuridik xizmat boshligʻi, korporativ boshqaruv sohasida faoliyat yuritadigan boshqarma boshligʻi, vakolatxona yoki filial rahbari) ish tajribasi bir yilgacha (shu jumladan bir yil toʻliq) 2 3 (uch) yilgacha (shu jumladan 3 yil toʻliq) 3 3 (uch) yildan 5 (besh) yilgacha (shu jumladan 5 yil toʻliq) 4 5 (besh) yildan ortiq 5 7. Tegishli soha tashkilotlarida maʼmuriy va boshqaruv lavozimlarida ish tajribasi 2 (ikki) yil toʻliq 2 3 (uch) yilgacha (shu jumladan 3 yil toʻliq) 3 3 (uch) yildan 5 (besh) yilgacha (shu jumladan 5 yil toʻliq) 4 5 (besh) yildan ortiq 5 8. Kuzatuv kengashi aʼzosi sifatida ish tajribasi bir yilgacha (shu jumladan bir yil toʻliq) 5 3 (uch) yilgacha (shu jumladan 3 yil toʻliq) 8 3 (uch) yildan 5 (besh) yilgacha (shu jumladan 5 yil toʻliq) 10 5 (besh) yildan ortiq 15 III. QOʻSHIMCHA MALAKALARNING MAVJUDLIGI 9. Qimmatli qogʻozlar bozori mutaxassisi, auditor, sugʻurtalovchi, baholovchi, sud boshqaruvchisi malaka talablariga muvofiqligini tasdiqlovchi amal qilish muddatiga ega hujjatning mavjudligi 5 10. Iqtisodiyot, moliya, huquqshunoslik, korporativ boshqaruv sohasida kamida 2 ta xorijiy davlatlarda stajirovkadan oʻtganligi boʻyicha tasdiqlovchi hujjatlarning mavjudligi 5 11. Kuyidagi xalqaro sertifikatlardan birining mavjudligi (CFA, SRA, ASSA, ASA, CIMA, IMC, FRM) 10 12. Amal qilish muddatiga ega korporativ boshqaruvchi malaka attestatining mavjudligi 10 IV. KUZATUV KENGASHI ISHIDA ISHTIROK ETISH IMKONIYATI 13. Boshqa korxonalarning kuzatuv kengashidagi aʼzoligi 1 ta korxonada kuzatuv kengashi aʼzosi boʻlganda 5 2 ta korxonada kuzatuv kengashi aʼzosi boʻlganda 10 3 ta korxonada kuzatuv kengashi aʼzosi boʻlganda 15 4 ta korxonada kuzatuv kengashi aʼzosi boʻlganda 20 Jami maksimal ballar yigʻindisi: 100 ball Nomzod toʻplagan ballar yigʻindisi: __________ ball. Ushbu bilan nomzod sifatida quyidagilarni: yuqoridagi mezonlar boʻyicha kiritilgan maʼlumotlarning men tomonimdan toʻgʻri va tasdiqlovchi hujjatlarga asosan kiritilganligini; quyidagi sohalardan biri boʻyicha oliy maʼlumotga egaligimni: moliya, iqtisodiyot va huquq yoki boshqa sohalar; kamida 2 yillik ish tajribasiga egaligimni; korxona boshqaruvi aʼzolari va direktori yoki ularning funksiyalarini amalga oshirayotgan shaxslar, korxonada yoki uning shuʼba va tobe xoʻjalik jamiyatlarida mehnat shartnomasi (kontrakt) boʻyicha ishlamasligimni; iqtisodiy jinoyatlar yoki boshqaruv tartibiga qarshi jinoyatlar uchun tugatilmagan sudlanganlik mavjud emasligini hamda sud qarorlariga asosan mansab lavozimlarini egallashi cheklangan, shuningdek korrupsiyaga oid jinoyatlarni sodir etishda aybdor deb topilmaganligimni; davlat boshqaruvi organlarining korxonaga nisbatan tartibga soluvchi yoki nazorat (shu jumladan, litsenziyalash organlari va moliya-xoʻjalik faoliyatini tekshiruvchi organlar) funksiyasini amalga oshiruvchi xodimi emasligimni; qonunchilik hujjatlarida kuzatuv kengashi aʼzosi sifatida faoliyat olib borishi taqiqlangan shaxs emasligimni; amal qilish muddati tugamagan korporativ boshqaruvchi malaka attestatiga egaligimni; besh va undan ortiq kuzatuv kengashlarida aʼzo emasligimni; soʻnggi uch yil ichida korxonaga va (yoki) korxonaning affillangan shaxslariga auditorlik xizmatlarini koʻrsatgan auditorlik tashkilotining xodimi emasligimni; ushbu arizada keltirilgan barcha maʼlumotlarning, shuningdek unga ilova qilingan hujjatlar va materiallarda mavjud boʻlgan maʼlumotlarning haqiqiyligi, ishonchliligi va toʻgʻriligini tasdiqlayman. Men tomonimdan haqiqiy boʻlmagan, ishonchsiz va notoʻgʻri (yolgʻon) maʼlumotlar berilganligi aniqlangan taqdirda, tanlovdan yoki kuzatuv kengashi tarkibidan (agar tarkibga saylangandan soʻng aniqlansa) chetlatilishim toʻgʻrisida xabardorman. 1. Vazirlar Mahkamasining “Davlat aktivlarini boshqarish tizimini yanada takomillashtirish chora-tadbirlari toʻgʻrisida” 2019-yil 26-apreldagi 356-son qarorining 1 va 2-bandining ikkinchi, uchinchi va oltinchi xatboshilari hamda 3 va 4-bandlari. 2. Vazirlar Mahkamasining “Oʻzbekiston Respublikasi Hukumatining ayrim qarorlariga oʻzgartirishlar kiritish toʻgʻrisida (Oʻzbekiston Respublikasi Prezidentining “Mehnatga haq toʻlash, pensiyalar va boshqa toʻlovlar miqdorlarini aniqlash tartibini takomillashtirish toʻgʻrisida” 2019-yil 21-maydagi PF-5723-son Farmoni)” 2019-yil 28-dekabrdagi 1046-son qaroriga ilovaning 288-bandi. 3. Vazirlar Mahkamasining “Oʻzbekiston Respublikasi Hukumatining ayrim qarorlariga oʻzgartirish va qoʻshimchalar kiritish, shuningdek, baʼzilarini oʻz kuchini yoʻqotgan deb hisoblash toʻgʻrisida (Oʻzbekiston Respublikasi Prezidentining “Oʻzbekiston Respublikasi Vazirlar Mahkamasining ijro etuvchi tuzilmasini takomillashtirishga doir qoʻshimcha chora-tadbirlar toʻgʻrisida” 2020-yil 22-yanvardagi PQ-4569-son, “Oʻzbekiston Respublikasi Vazirlar Mahkamasi faoliyatini takomillashtirishga oid qoʻshimcha chora-tadbirlar toʻgʻrisida” 2020-yil 24-fevraldagi PQ-4612-son, “Oʻzbekiston Respublikasi Vazirlar Mahkamasining tuzilmasiga Bosh vazirning investitsiyalar va tashqi iqtisodiy aloqalar masalalari boʻyicha oʻrinbosari — investitsiyalar va tashqi savdo vaziri lavozimini kiritish toʻgʻrisida” 2020-yil 10-martdagi PQ-4635-son va “Oʻzbekiston Respublikasi Vazirlar Mahkamasining faoliyatini takomillashtirishga oid qoʻshimcha chora-tadbirlar toʻgʻrisida” 2020-yil 12-maydagi PQ-4710-son qarorlari)” 2020-yil 26-iyundagi 411-son qaroriga 1-ilovaning 58-bandi.